Številka: 061-0014/2015-2

Datum: 26. 2. 2015

**POROČILO O DELU SKUPNE OBČINSKE UPRAVE - MEDOBČINSKEGA INŠPEKTORATA IN REDARSTVA OBČIN ŠENTJERNEJ, ŠKOCJAN, ŠMARJEŠKE TOPLICE IN KOSTANJEVICA NA KRKI ZA LETO 2014**

KAZALO

[1. UVOD 3](#_Toc413081168)

[2. SKUPNA OBČINSKA UPRAVA- MEDOBČINSKI INSPEKTORAT IN REDARSTVO 5](#_Toc413081169)

[2. 1 SPLOŠNO O SKUPNI OBČINSKI UPRAVI 5](#_Toc413081170)

[2. 2 KADRI 5](#_Toc413081171)

[2. 3 MATERIALNI POGOJI DELA 6](#_Toc413081172)

[3. PRISTOJNOST 6](#_Toc413081173)

[4. MEDOBČINSKI INŠPEKTORAT IN REDARSTVO KOT PREKRŠKOVNI ORGAN 8](#_Toc413081174)

[4. 1 PODATKI IZ Pn IN Odl VPISNIKOV 8](#_Toc413081175)

[4. 2 PODATKI O GLOBAH IN SODNIH TAKSAH 9](#_Toc413081176)

[Prometa (priliva) je bilo v letu 2014 iz naslova glob v višini 2.150,00 eurov. Prometa iz naslova sodnih taks je bilo v letu 2014 v višini 1.080,00 evrov, skupaj 3.230,00 eurov. 9](#_Toc413081177)

[5. INŠPEKCIJSKO NADZORSTVO 9](#_Toc413081178)

[6. UGOTOVITVE PRI DELU 11](#_Toc413081179)

[6. 1 VARSTVO CEST 12](#_Toc413081180)

[6. 2 NADZOR NAD ODLAGANJEM IN LOČEVANJEM KOMUNALNIH ODPADKOV 13](#_Toc413081181)

[6. 3 NADZOR NAD PRIKLJUČEVANJEM OBJEKTOV NA JAVNO KANALIZACIJSKO OMREŽJE 14](#_Toc413081182)

[6. 4 OSTALE NALOGE 14](#_Toc413081183)

[7. ZAKLJUČEK 14](#_Toc413081184)

# UVOD

Spoštovani,

pred vami je poročilo o opravljenem delu v letu 2014, ki ga je pripravila inšpektorica, zaposlena v skupni občinski upravi - Medobčinskem inšpektoratu in redarstvu občin Šentjernej, Škocjan, Šmarješke Toplice in Kostanjevice na Krki (v nadaljevanju: Medobčinski inšpektorat in redarstvo). Poročilo je skladno s sporazumno obveznostjo posredovano vsaki občini ustanoviteljici skupne občinske uprave in občinskim svetom občin ustanoviteljic. Poročilo je enovito za vse občine, na koncu poročila pa je podan opis stanja za vsako posamezno občino ustanoviteljico.

Končne ugotovitve izvajanja nadzora iz delovnega področja medobčinskega inšpektorata kažejo:

* na inšpekcijskem področju se še vedno ugotavlja kar nekaj kršitev v smislu ne pridobivanja upravnih dovoljenj/soglasij za izvedene posege v območje ceste, varovalni pas ceste. Pri tistih, ki dovoljenje/soglasje pridobijo pa v veliki večini kršitve izhajajo zaradi dejanj v nasprotju s pridobljeno dokumentacijo
* v porastu je več ugotovljenih kršitev uporabnikov na priključke na javno vodovodno omrežje (poseg uporabnika v naprave upravljavca) pričakuje se tudi porast inšpekcijskih postopkov v zvezi s priključitvijo na javno vodovodno omrežje v Občini Šmarješke Toplice in Občini Šentjernej
* pereče ravnanje z odpadnimi komunalnimi vodami. Postopki priključitve na javno kanalizacijsko omrežje v Občini Šmarješke Toplice potekajo na področjih, kjer je na novo zgrajeno kanalizacijsko omrežje, kot tudi postopki priključitev stavb na javno kanalizacijo omrežja starejše izgradnje in se pričakuje porast inšpekcijskih postopkov z navedenega področja tudi v Občini Šentjernej
* porast izvedenih inšpekcijskih postopkov na cestnem področju – razrasla vegetacija v območje ceste in odvajanje meteornih voda na cesto
* porast izvedenih postopkov o prekršku na področju ločevanja in odlaganja komunalnih odpadkov. Največ ugotovljenih kršitev izhaja iz nepravilnega ločevanja komunalnih odpadkov in odlaganja na mesta, ki tem niso namenjena
* še vedno se ponavlja veliko število postopkov izvršb v inšpekcijskih postopkih, zaradi česar prihaja do podaljšanja postopkov

Na splošno se ugotavlja, da so se razmere na inšpekcijskem področju dela bistveno spremenile glede števila postopkov in ukrepov, opaža se, da se kljub izrečenim opozorilom v prejšnjih letih bistveno ne zmanjšuje teža posameznih kršitev – npr. ljudje izvedejo poseg v območje ceste, varovalni pas, itd. brez soglasja/dovoljenja. Tisti, ki dovoljenje/soglasje pridobijo pa v veliki večini kršitve izhajajo zaradi dejanj v nasprotju s pridobljeno dokumentacijo. V nekaj primerih je razlog za kršitve neznanje zavezancev, da je predpisana zakonska obveza za njihovo ravnanje. Nekaj je tudi takšnih, ki najverjetneje izkoristijo prakso inšpektorja, ker se načeloma v navedenih primerih ne poslužuje represije razen če gre za hujšo kršitev in posledice. Na določenih območjih pa gre zaznati tudi malo večjo osveščenost ljudi, ki jo je inšpektorat najverjetneje dosegel s konstantnim pojavljanjem na terenu in s sistematskim nadzorom po posameznih področjih.

Poudariti je potrebno tudi izredno dobro sodelovanje z vsemi službami oz. organizacijami, tako z izvajalci gospodarskih javnih služb, policijo, ostalimi inšpektorati, kot tudi dobro medsebojno sodelovanje Medobčinskega inšpektorata in redarstva s posameznimi občinskimi upravami, v okviru katerega hitro in brez večjih težav rešujemo določene težave (zlasti področje cest). Nenazadnje pa imajo pomembno vlogo pri delovanju Medobčinskega inšpektorata in redarstva tudi občani občin ustanoviteljic, ki nas vseskozi (poleg individualnih prijav) opozarjajo na neurejena področja.

V poročilu so prikazani statistični podatki o delu v preteklem letu, vsebinska predstavitev ter analiza dela na posameznih področjih. Delo, ki ga opisujemo v tem poročilu je opravila ena oseba – inšpektorica.

Tako kot preteklo leto je tudi tokrat potrebno poudariti, da vsega, kar je značilno za delo Medobčinskega inšpektorata in redarstva oziroma kar je tako ali drugače vplivalo na njegovo delo, ni možno zajeti v tem poročilu. V poročilu niso zajete tiste zadeve, pri katerih je bil opravljen ogled, a je bilo po opravljenem ogledu ugotovljeno, da ne gre za zadevo, kjer bi ukrepali kot inšpekcijski organ, niti niso zajete zadeve, kjer smo se o rešitvi določene situacije lahko dogovorili kar na kraju samem. Prav tako niso obeležene zadeve, kjer gre za izključno svetovalno vlogo občanom.

|  |
| --- |
| Judita Hvala |
| inšpektorica III |

# SKUPNA OBČINSKA UPRAVA- MEDOBČINSKI INSPEKTORAT IN REDARSTVO

## 2. 1 SPLOŠNO O SKUPNI OBČINSKI UPRAVI

Medobčinski inšpektorat in redarstvo je enovit organ kot skupna občinska uprava, ki je ustavljena na osnovi Odloka o ustanovitvi skupne občinske uprave - medobčinskega inšpektorata in redarstva (Uradni list RS, št. 57/2012) od 1. 1. 2013 deluje na območju štirih občin ustanoviteljic: Občine Šentjernej, Škocjan, Šmarješke Toplice in Kostanjevice na Krki. Ustanovitev skupne občinske uprave opredeljuje 49. a člen Zakona o lokalni samoupravi (Uradni list RS, št. 94/2004-UPB2, 27/2008 Odl.US: Up-2925/07-15, U-I-21/07-18, 76/2008, 100/2008 Odl.US: U-I-427/06-9,79/2009, 14/2010 Odl.US: U-I-267/09-19, 51/2010, 84/2010 Odl.US: U-I-176/08-10 in 40/2010-ZUJF), 26. člen Zakona o financiranju občin (Uradni list RS, št. 32/2006-UPB1, 123/2006-ZFO-1, 57/2008-ZFO-1A) in 2. člena Zakona o občinskem redarstvu (Uradni list RS, št. 139/2006).

Medobčinski inšpektorat in redarstvo je upravni in prekrškovni organ, ki je v celoti samostojen in ima sedež v Občini Šentjernej, na naslovu Trubarjeva cesta 5, 8310 Šentjernej. Organ vodi vodja skupne uprave, ki odgovarja za izvrševanje nalog, ki spadajo v krajevno pristojnost posamezne občine ustanoviteljice, županu in direktorju občinske uprave te občine, za delo skupne uprave v celoti pa skupaj vsem županom občin ustanoviteljic.

Zaposleni v Medobčinskem inšpektoratu in redarstvu se morajo pri izvrševanju upravnih nalog in postopkov o prekršku ravnati po usmeritvah in navodilih vodje skupne uprave. Delo vodje skupne uprave je v prvi polovici poročevalskega obdobja opravljal direktor občinske uprave Občine Šentjernej. Dne 1. 6. 2014 je naloge vodje prevzela inšpektorica Nataša Rajak, vodja Medobčinskega inšpektorata in redarstva. Področje delovanja Medobčinskega inšpektorata in redarstva so predstavljena tudi na spletni strani vsake občine ustanoviteljice organa.

Medobčinski inšpektorat in redarstvo izvaja naloge inšpekcijskega nadzora ter naloge, ki so v pristojnosti redarstva in tako vodi upravne postopke in prekrškovne postopke v skladu z zakoni, podzakonskimi predpisi in predpisi občin ustanoviteljic. Organ tudi samostojno izvaja administracijo, kadrovske zadeve ter informacijske zadeve. Računovodsko-finančne storitve izvaja računovodstvo sedežne občine.

## 2. 2 KADRI

Organizacijo Medobčinskega inšpektorata in redarstva urejajo ustanovni odlok, Sporazum o pravicah in obveznostih do Medobčinskega inšpektorata in redarstva občin Šentjernej, Škocjan, Šmarješke Toplice in Kostanjevica na Krki in Pravilnik o notranji organizaciji in sistemizaciji delovnih mest v Medobčinskem inšpektoratu in redarstvu občin Šentjernej, Škocjan, Šmarješke Toplice in Kostanjevica na Krki.

V skupni občinski upravi opravljajo delo tri osebe, dve inšpektorici in redar.

Naloge inšpektorja so vodenje inšpekcijskih postopkov, vodenje prekrškovnih postopkov, sodelovanje z občinami, skrb za kadrovske in administrativne zadeve, priprava finančnih dokumentov, poročila, nadzor za izvajanje OPV, sodelovanje v organih… Redar izvaja nadzor po zakonih na področju varnosti cestnega prometa (ZPrCP, ZCes-1) in odlokih občin (mirujoči promet, varstvo cest) ter izvajanje prioritet določenih v OPV-ju, plakatiranja, ter izvaja dela in naloge po navodilu vodje in administrativne zadeve (upravno poslovanje).

Ker gre za zelo veliko stvarno in krajevno pristojnost, ena oseba v inšpektoratu, poleg rednih nalog izvaja tudi še ostale naloge, s 1. 1. 2013 pa se je krajevna in stvarna pristojnost razširila še na območje občine Škocjan, zaradi česar je v letu 2014 pridobljena nova delovna moč. Zaradi nastopa porodniškega dopusta vodje organa se situacija do sedaj ni kaj veliko spremenila, zato je še vedno prisotna kadrovska preobremenjenost. Napovedi prihajajočih sprememb državnih predpisov na okoljskem področju bodo občinskim inšpektorjem še povečale pristojnosti, število inšpekcijskih postopkov ter obseg področij nadzora pa se že tako iz leta v leto povečuje. Ob vrnitvi vodje se nekako tako pričakuje manjši obseg dela na inšpektorja in možnost obravnavanja večjega števila prijav in rešenih zadev.

## 2. 3 MATERIALNI POGOJI DELA

Kot predhodna leta ima Medobčinski inšpektorat in redarstvo pisarno v sedežni občini, občini Šentjernej. Za zaslišanja in druga opravila, povezana s postopki, pa ima organ zagotovljene prostore v ostalih treh občinah ustanoviteljicah. Za prevoz uporablja Medobčinski inšpektorat in redarstvo službeno vozilo Medobčinskega inšpektorata in redarstva.

V letu 2014 je bil izveden nakup nove računalniške opreme (za eno osebo).

# PRISTOJNOST

Medobčinski inšpektorat in redarstvo po določbah Odloka o ustanovitvi organa skupne občinske uprave, opravlja upravne naloge in prekrškovne naloge v skladu z določbami zakonov, podzakonskih predpisov in predpisov občin ustanoviteljic **na skupaj 252,9 km2 površine**, od tega je:

* 96,0 km2 površine v Občini Šentjernej,
* 60,4 km2 površine v Občini Škocjanu,
* 34,2 km2 površine v Občini Šmarješke Toplice in
* 62,3 km2 površine v Občini Kostanjevica na Krki.

Obseg nadzora se je s 1. 1. 2013 s prvotnih 190, 5 km2 razširil še na območje občine Škocjan, ki se razprostira na 60,5 km2 in je tako Medobčinski inšpektorat in redarstvo izvajal nadzor na skupaj 252,9 km2 površine.

Medobčinski inšpektorat opravlja za občine ustanoviteljice Šentjernej, Škocjan, Šmarješke Toplice in Kostanjevica na Krki naloge inšpekcijskega nadzorstva nad izvajanjem občinskih predpisov in drugih aktov občin ustanoviteljic na naslednjih področjih:

1. oskrba s pitno vodo,
2. odvajanje in čiščenje komunalnih odpadnih in padavinskih voda,
3. ravnanje s komunalnimi odpadki,
4. odlaganje ostankov komunalnih odpadkov,
5. javna snaga in čiščenje javnih površin,
6. urejanje javnih poti, površin za pešce in zelenih površin,
7. izgradnja, vzdrževanje in urejanje lokalnih javnih cest in javnih poti,
8. urejanje in vzdrževanje pokopališč,
9. pokopališka in pogrebna dejavnost,
10. urejanje, vzdrževanje in upravljanje javnih tržnic in plakatnih mest,
11. občinske takse,
12. turistične takse,
13. zimska služba,
14. uporaba zastave in grba,
15. označevanje cest, ulic, naselij in zgradb,

in na drugih področjih, ki jih določijo občinski in drugi predpisi.

Medobčinski inšpektorat izvaja tudi nadzor nad državnimi predpisi:

* Zakon o cestah (ZCes-1, Uradni list RS, št. 109/2010 in 48/2012),
* Zakona o varstvu okolja (ZVO-1-UPB1, Uradni list RS, št. [39/2006](http://www.uradni-list.si/1/objava.jsp?urlid=200639&stevilka=1682)-UPB1, 49/2006-ZMetD, 66/2006 Odl.US: U-I-51/06-10, 11/2006 Odl.US: U-I-40/06-10, 33/2007-ZPNačrt, 57/2008-ZFO-1A, 70/2008, 108/2009, 108/2009-ZPNačrt-A, 48/2012, 57/2012, 97/2012 Odl.US: U-I-88/10-11),
* Zakon o volilni in referendumski kampanji (ZVRK, Uradni list RS, št. 41/2007, -ZPolS-D,105/2008 Odl.US: U-I-295/07-8, 11/2011, 28/2011 Odl.US: U-I-67/09-27, Up-316/09-19, in 98/2013) in Zakon o volilni kampanji (ZVolK-UPB1, Uradni list RS, št. 119/2006-UPB1 in 41/2007-ZVRK),
* Zakon o spodbujanju razvoja turizma (ZSRT, Uradni list RS, št. 2/2004 in 57/2012),
* Uredba o ravnanju z biološko razgradljivimi kuhinjskimi odpadki in zelenim vrtnim odpadom (Uradni list RS, št. 39/2010),
* Uredba o načinu uporabe zvočnih naprav, ki na shodih in prireditvah povzročajo hrup (Uradni list RS, št. 118/2005 in 92/2013-ZVO-1F),
* Uredba o ravnanju z izrabljenimi gumami (Uradni list RS, št. 63/2009)
* Uredba o uporabi blata iz komunalnih čistilnih naprav v kmetijstvu (Uradni list RS, št. 62/2008)
* Podzakonski predpisi s področja cest

Seznam predpisov, ki jih nadzora Medobčinski inšpektorat in redarstvo, je objavljen na spletnih straneh občin ustanoviteljic.

Delovno področje in naloge medobčinskega redarstva določa zakon ali na podlagi zakona izdani občinski predpis občin ustanoviteljic. Za zagotovitev javne varnosti in javnega reda na območju občin ustanoviteljic je medobčinsko redarstvo pristojno:

* nadzorovati varen in neoviran cestni promet v naseljih,
* varovati ceste in okolje v naseljih in na občinskih cestah zunaj naselij,
* skrbeti za varnost na občinskih javnih poteh, rekreacijskih in drugih javnih površinah,
* varovati javno premoženje, naravno in kulturno dediščino,
* vzdrževati javni red in mir.

Sistemski zakon, ki ureja pooblastila in organizacijo občinskega redarstva je Zakon o občinskem redarstvu. Občinsko redarstvo izvaja svoje naloge glede na prioritete, določene v Občinskem programu varnosti.Občinsko redarstvo opravlja naloge s svojega področja dela in izvaja nadzor nad naslednjimi državnimi predpisi:

* Zakon o varstvu javnega reda in miru (ZJRM-1, Uradni list RS, št. 70/2006),
* Zakon o pravilih cestnega prometa (ZPrCP, Uradni list RS, št. 109/2010 in 58/2012)
* Zakon o cestah (ZCes-1, Uradni list RS, št. 109/2010 in 48/2012).

Spremembe zakonodaje posledično vplivajo tudi na občinske odloke, katere je potrebno uskladiti z novimi zakonskimi določili. Inšpektorica sodeluje s strokovnimi službami občin ustanoviteljic pri pripravi sprememb odlokov, kakor tudi pri pripravi novih odlokov.

# MEDOBČINSKI INŠPEKTORAT IN REDARSTVO KOT PREKRŠKOVNI ORGAN

Z uveljavitvijo novega Zakona o prekrških (ZP-1-UPB8, Uradni list RS, št. 29/2010-UPB8, 43/2011 Odl.US: U-I-166/10-8, 21/2013 in 111/2013) je tudi Medobčinski inšpektorat in redarstvo dobilo status prekrškovnega organa. To pomeni, da inšpektorica v inšpekcijskem postopku, ko zazna kršitev zakona (prekršek), odloča po poenostavljenem – hitrem postopku in ko redar zazna kršitev predpisa, katerega nadzor izvaja, da redar, odloča po poenostavljenem – hitrem postopku. To tudi pomeni, da po uradni dolžnosti hitro in enostavno ugotovita vsa potrebna dejstva in dokaze, ki so potrebni za odločitev o prekršku.

Po novem ZP-1-UPB8 o prekrških odločajo prekrškovni organi (policija, carina, inšpektorati, nadzorniki na smučiščih, itn.) in sodišča. Zakon deli postopek na hitri postopek, ki ga vodijo prekrškovni organi, in redni sodni postopek, ki ga vodijo sodišča za prekrške prve in druge stopnje.

Postopek pred prekrškovnim organom vodi z zakonom ali podzakonskim aktom pooblaščena uradna oseba tega organa (inšpektorica ali redar).

Inšpektorica začne postopek o prekršku po uradni dolžnosti takrat, ko v okviru svoje pristojnosti v ta namen opravi kakršno koli dejanje. Je pa v poročevalskem letu zaznati povečan obseg uvedenih postopkov o prekršku na predlog Policije. Poleg Policije pa predlog za uvedbo postopka o prekršku lahko poda tudi oškodovanec, državni tožilec ali državni organ, nosilec javnih pooblastil ali samoupravna lokalna skupnost (predlagatelji postopka).

Skladno z državnim Pravilnikom o obliki in vsebini vpisnikov in pomožnih knjig pri prekrškovnih organih (Uradni list RS, št. 33/2011 in 69/2013), vodi prekrškovni organ – inšpektorat ali redarstvo, zaradi učinkovitega vodenja in preglednosti postopkov o prekrških ter zaradi statističnega poročanja, posebej vpisnike za zadeve, v katerih se izda plačilni nalog (Pn vpisnik) in posebej vpisnike za zadeve, v katerih se izda odločba o prekršku (Odl vpisnik). Vpisniki se vodijo v vsaki občini ustanoviteljici posebej.

## 4. 1 PODATKI IZ Pn IN Odl VPISNIKOV

Na podlagi pridobljenih podatkov iz navedenih vpisnikov podajamo naslednje ugotovitve o prekrškovnih postopkih organa, in sicer skupno za vse občine ustanoviteljice za leto 2014.

###### **Tabela 1: Prikaz podatkov iz Pn in Odl vpisnikov**

|  |  |
| --- | --- |
| **Parameter** | **Število** |
| Izdana obvestila o prekršku | 29 |
| Izdane zahteve drugim organom za posredovanje dokazov oziroma podatkov | 8 |
| Izdane odločb o prekršku | 15 |
| Izdani pozivi za plačilo sodne takse | 14 |
| Vložene zahteve za sodno varstvo | 0 |
| Izrek opomina | 13 |
| Izrek globe | 2 |
| **Skupaj število izdanih dokumentov v okviru vodenja postopkov o prekršku:** | **81** |

Vir: lasten

Kot je razvidno iz podatkov je medobčinski inšpektorat v letu 2014 izdal 15 odločb o prekršku. Na področju cestne zakonodaje so bile ugotovljene kršitve z manjšo težo, zato je inšpektor ob upoštevanju teže prekrška in olajševalnih okoliščin izrekel v večini primerov opomin in kršiteljem izrekel le stroške postopka – sodno takso, s pozivi za plačilo sodne takse, dvakrat pa je v poročevalskem obdobju kršiteljem izrekel globo in stroške postopka – sodno takso, s pozivi za plačilo sodne. Zahtev za sodno varstvo ni bilo vloženih. V prekrškovnih postopkih ni prišlo do odvzema predmeta. Skupno je bilo v letu 2014 vodenih 57 postopkov o prekršku, od tega je bilo rešenih 31 postopkov. Razlika 26 postopkov o prekršku se prenese v leto 2015, od tega 4 postopki iz leta 2012, 4 postopki iz leta 2013 in 18 postopkov o prekršku iz leta 2014.

## 4. 2 PODATKI O GLOBAH IN SODNIH TAKSAH

## **Prometa (priliva) je bilo v letu 2014 iz naslova glob v višini 2.150,00 eurov. Prometa iz naslova sodnih taks je bilo v letu 2014 v višini 1.080,00 evrov, skupaj 3.230,00 eurov.**

Izrečenih glob v letu 2014 je bilo za 2.400,00 eurov (brez sodnih taks). Pri tem je potrebno upoštevati možnost polovičnega plačila, potencialne ugovore, zahteve za sodno varstvo, sodne odločitve ter izterjave. Izrečenih sodnih taks je bilo 660,00 eurov.

# INŠPEKCIJSKO NADZORSTVO

Inšpekcijsko nadzorstvo se je izvajalo v skladu s Programom dela Medobčinskega inšpektorata in redarstva občin Šentjernej, Škocjan, Šmarješke Toplice in Kostanjevica na Krki za leto 2014. Tako so se izvajali planirani (usmerjeni) pregledi po Programu dela za 2014 in izredni inšpekcijski pregledi (po prijavi), opravljali pa so se tudi kontrolni inšpekcijski pregledi v primerih naložene odprave nepravilnosti. Inšpektorat pa je izvajal tudi pogostokrat prisotnost na terenu, zaradi preventivnega delovanja s sprotnim opozarjanjem na predpisane obveznosti.

Prioritete v letu 2014 glede na program dela, so bile urejeno plakatiranje, plačilo občinskih taks, urejena prometna signalizacija ob cestah v občinah ustanoviteljicah, redno vzdrževanje kategoriziranih občinskih cest. Dolgoročni cilj inšpektorata je bil in še vedno je, učinkovito reševanje določenih opustitev pravnih oseb in posameznikov in odprava nepravilnosti, s katerimi je ogrožen javni interes. Inšpektorat je in bo posvečal pozornost opozarjanju in odpravi nepravilnosti, v kolikor pa to ne bo zadosten ukrep se bo potrebno poslužiti tudi sanacijske politike z globami, seveda to le v primerih, če bo to edini možni učinkoviti način preprečevanja prekrškov. Naslednji pomemben zastavljeni cilj inšpektorata je bil in bo tudi v prihodnje, osveščanje ljudi na posameznih področjih, kjer preventivnega delovanja se ni bilo ter komunikacija z njimi. Cilj inšpekcijskega nadzora v slednje navedenih primerih bo, usmeritev predvsem k preprečevanju kršitev in k preprečevanju situacij pri katerih lahko pride do pomanjkljivosti ali nepravilnosti, ki bi lahko imele posledice za ljudi, premoženje, skupnosti ali pa bi lahko povzročile nejevoljo občanov.

###### **Tabela 2: Prikaz podatkov inšpekcijskih postopkov**

|  |  |
| --- | --- |
| **Parameter** | **Število** |
| Skupaj število obravnavanih prijav v letu 2014 | 191 |
| Skupaj število obravnavanih inšpekcijskih postopkov v letu 2014 | 125 |
|  |  |
| Število opravljenih inšpekcijskih pregledov | 158 |
| Število opravljenih kontrolnih inšpekcijskih pregledov | 100 |
| **Skupaj število opravljenih pregledov:**  | **258** |
|  |  |
| Izdane odločbe | 9 |
| Izdana opozorila na zapisnik | 37 |
| Izdani sklepi | 19 |
| Izdana vabila na zaslišanja strankam, pričam | 4 |
| Uradni zaznamek  | 84 |
| Izdani zapisniki o inšpekcijskem pregledu | 78 |
| Izdani zapisniki o inšpekcijskem pregledu in odstopljen pristojni inšpekcijski službi | 12 |
| Izdani zapisniki o kontrolnem pregledu | 65 |
| Izdani zapisniki o zaslišanju strank, prič | 4 |
| Posredovanje zahteve drugim organom za posredovanje dokazov oziroma podatkov | 34 |
| **Skupaj število izdanih dokumentov v okviru vodenja inšpekcijskih postopkov:**  | **346** |
| Vir: lasten |  |
| **Tabela 3: Prikaz ostalih dokumentov, ki sodijo v druga dela inšpektorata** |
| **Parameter** | **Število** |
| Za občine in občane priprava dopisov, odgovorov | 248 |
| Priprava obrazcev za delo inšpektorata | 28 |
| **Skupaj število drugih dokumentov:**  | **276** |

Vir: lasten

Inšpektorat je v leto 2014 iz leta 2013 prenesel še 22 nerešenih prijav iz leta 2011, 40 nerešenih prijav in iz leta 2012, 45 nerešenih prijav iz leta 2013, skupaj je bilo tako prenesenih 107 nerešenih prijav. V letu 2014 pa je bilo prejetih 84 novih prijav, kar pomeni za poročevalsko obdobje reševanje 191 prijav.

V okviru skupaj 191 nerešenih prijav, se je v letu 2014 nadaljevalo vodenje 9 inšpekcijskih postopkov iz leta 2011, 9 inšpekcijskih postopkov iz leta 2012, 41 inšpekcijskih postopkov iz leta 2013 in za prejete prijave v letu 2014 je bilo uvedenih 66 novih inšpekcijskih postopkov, tako je inšpektorat v letu 2014 obravnaval 125 inšpekcijskih postopkov.

V letu 2014 je inšpektorat rešil 2 inšpekcijska postopka iz leta 2011, 8 inšpekcijskih postopkov iz leta 2012, 38 inšpekcijskih postopkov iz leta 2013 in 47 inšpekcijskih postopkov iz leta 2014, skupaj je tako zaključil 95 inšpekcijskih postopkov.

V okviru vodenja in reševanja inšpekcijskih postopkov je bilo rešenih 6 prijav iz leta 2011, 8 prijav iz leta 2012, 22 prijav iz leta 2013 in 49 prijav iz leta 2014.

V leto 2015 bo tako prenesenih 16 nerešenih prijav iz leta 2011, 32 nerešenih prijav iz leta 2012 in 23 nerešenih prijav iz leta 2013 in 35 nerešenih prijav iz leta 2014, skupaj 106 nerešenih prijav, v okviru katerih bo potrebno inšpekcijske postopke začeti ali jih nadaljevati, skupaj je takšnih 30 inšpekcijskih postopkov, ki so ostali nerešeni in se bodo nadaljevali v letu 2015, od tega 7 inšpekcijskih postopkov iz leta 2011, 1 inšpekcijski postopek iz leta 2012, 3 inšpekcijski postopki iz leta 2013 in 19 inšpekcijskih postopkov iz leta 2014.

**Prometa (priliva) iz naslova denarnih kazni v upravni izvršbi je bilo v letu 2014 v višini 958,00 eurov.**

**Graf 1:**

Vir: lasten

**Vzroki za obstoj nerešenih zadeve so:**

- inšpektorica še ni začela reševati prijave,

- zadeva je že začeta, vendar še vedno v fazi reševanja,

- o zadevi je sicer že odločeno, pa se roki glede pritožbe še niso iztekli,

- izvršbe, ki se še niso začele oz. se še niso končale,

- zakonsko določena vprašanja (npr. predhodno vprašanje pri drugem organu..) ali

- organizacija dela, administracija….

# UGOTOVITVE PRI DELU

Predstavljamo vam posamezne ugotovitve nadzora po posameznih področjih rešenih zadev.

Tako kot preteklo leto je bilo v letu 2014 največ rešenih postopkov (skupaj inšpekcijski postopki in postopki o prekršku) s področja cest, takšnih postopkov je bilo rešenih 91, kar predstavlja 72% od vseh rešenih postopkov. V poročevalskem obdobju je bilo tudi rešenih dosti postopkov s področja ravnanja s komunalnimi odpadki, takšnih postopkov je bilo skupaj rešenih 11, kar predstavlja 9% od vseh rešenih postopkov, ravno tako je bilo kar nekaj postopkov rešenih s področja priključevanja na javno kanalizacijsko omrežje, takšnih je bilo 7 postopkov, kar predstavlja 6% od vseh rešenih postopkov. V letu 2014 pa je bilo v manjšem številu rešenih postopkov s področja vodovoda, takšni so bili 3 rešenih postopki, kar predstavlja 2% od vseh rešenih postopkov, in prav tako na področju odvajanja odpadnih komunalnih voda 3 rešeni postopki, kar predstavlja 2% od vseh rešenih postopkov. Na področju plakatiranja je bil rešen 1 postopek, kar predstavlja kar predstavlja 1% od vseh rešenih postopkov. Gre pa opaziti, da se je v postopkih o prekrških izredno veliko vodenih postopkov o prekršku, zaradi nespoštovanja z odločbo odrejenih ukrepov inšpektorja, takšnih je bilo rešenih skupaj 8 postopkov, kar predstavlja 7% od vseh rešenih postopkov, čemur pritrjuje tudi povečana vrednost priliva **iz naslova denarnih kazni v upravni izvršbi**, ki je bila letos izrečena v skupni višini 1.600,00 evrov, p**rometa (priliva) iz naslova denarnih kazni v upravni izvršbi pa je bilo v poročevalskem obdobju v višini 958,00 eurov, katerega je naa predlog organa izterjal Carinski urad.**

**.**

**Graf 2:**

Vir: lasten

##

## 6. 1 VARSTVO CEST

V letu 2014 je inšpektorat imel največ rešenih postopkov s področja cest, predvsem so bile nepravilnosti iz naslova onesnaženosti cest, odvajanja meteornih voda na cesto, razrasle vegetacije v območje ceste, posegov v prostor varovalnega pasu ceste brez soglasja upravljavca in ovire v cestnem prometu.

Veliko pregledov na področju cest se je izvajalo na podlagi množične prijave v zvezi z razraslo vegetacijo v območje ceste. Ukrepi so bili izrečeni v kolikor so to dopuščale okoliščine na kraju samem kršitelju saj je bilo nemogoče reševati vsesplošno omenjeno stanje z vodenjem inšpekcijskih postopkov in pri tem delati učinkovito in ažurno. Namen je predvsem bil takojšnja odprava nepravilnosti in opozorilo kršitelju.

Številni ukrepi, so bili na tem področju izrečeni z ustnim opozorilom inšpektorice, nekaj ukrepov pa je bilo izrečenih po predpisu občine ustanoviteljice:

* ukrepi, odrejeni na zapisnik o inšpekcijskem nadzorstvu
* ukrepi, izrečeni z odločbami

Glede nepravilnosti ravnanj s strani fizičnih oseb, lahko rečemo, da jih je bilo v letu 2014 manj kot v preteklem letu, zaznane nepravilnosti pa imajo manjšo težo prekrška, sicer pa opažamo, da se trend pridobivanja soglasij za posege ob/na/v cesto zvišuje, kar je zelo zadovoljivo.

Omeniti je potrebno tudi preventivno delovanje inšpektorata. Glede na nepravilnosti se opozarja občinske uprave, izvajalce rednega vzdrževanja, katerim se tudi posreduje predloge za rešitev. Na terenu se tudi opozarja kršitelje in se jih poziva k odpravi nepravilnosti, predvsem pa so to primeri, ko je potrebno po opozorilu inšpektorice odstranjevati razraslo vejevje, ki sega v območje ceste, odstranjevati postavljene ovire, ali pa onesnaženo vozišče očistiti in z njega odstraniti naneseno blato, travo,… Inšpektorat je v letu 2014 preventivno deloval tudi na področju odvajanja meteornih voda s streh objektov, na cesto. V letošnjem letu je inšpektorica opozorila vse občane glede omenjene problematike z dopisom, ki je bil objavljen v vseh občinskih glasilih občin ustanoviteljic. Menimo, da je inšpektorat na cestnem področju deloval v letošnjem letu korektno, saj je inšpektorica na terenu v letošnjem letu kršitelje le opozarjala in jih s prekrški seznanjala. Nekateri se opozorila inšpektorice zavedajo in ga spoštujejo, vendar pa so žal tudi taki, ki se ne odločajo za tovrstno spoštovanje in jim je skrb za varnost ostalih udeležencev v prometu odveč in neposredno takšni kršitelji tudi povečujejo stroške vzdrževanja občinskih cest, tako da bo inšpektorat v prihodnje zoper njih začel v skladu s zakonskimi pooblastili tudi ustrezno ukrepati - uvedba postopka o prekršku, ter izrek globe.

# 2 NADZOR NAD ODLAGANJEM IN LOČEVANJEM KOMUNALNIH ODPADKOV

Inšpektorat v poročevalskem obdobju ni opravljal namenski nadzor nad nezakonito odloženimi odpadki, temveč le na podlagi prejetih prijav, ki so bile podane, zaradi nezakonito odloženih komunalnih odpadkov v naravi in ne ločevanja komunalnih odpadkov. To področje ostaja še vedno pereče.

Opažamo, da kljub bližini zbirno reciklažnih centrov in lociranih zbiralnicah, katero lahko najdemo na vsakem koraku, ljudje še vedno odlagajo odpadke v okolje ali odložijo celo vrečo ne ločenih komunalnih frakcij zraven za to predpisanih posod za odlaganje. Največji problem je odkrivanje dejanskih povzročiteljev oz. kršiteljev saj se kot povzročitelj komunalnih odpadkov definira vsak uporabnik, ki povzroča nastajanje komunalnih odpadkov. Kršitelj pa je tisti, ki je komunalne odpadke odložil. Ker navadno ne gre za neposredno zaznavo pooblaščene uradne osebe je v nadaljevanju težko dokazovati in odkrivati dejanske kršitelje. Sprememba Zakona o varstvu okolja, pa je občinski inšpekciji prinesla novo pristojnost: pospravilo odpadkov se naloži lastniku zemljišča, kar se je v letošnjem letu izkazalo, kot ena zelo pereča ovira, saj se nekateri lastnik zemljišč ne čutijo odgovorne pospravljati odpadke, ker jih niso oni tam odložili. O slednjem bo potrebno preko medijev lastnike še vedno obveščati. Ravno tovrstno odlaganje odpadkov na tako imenovanih divjih odlagališč, na katerih je v veliki večini odložen gradbeni odpad in le peščica od vseh odloženih odpadkov je komunalnih odpadkov, ki so v pristojnosti reševanje inšpektorata, predstavljajo velike okoljske nevarnosti. Na tem mestu je potrebno izpostaviti izredno dobro sodelovanje z okoljsko inšpekcijo, ki je stvarno pristojna za reševanje gradbenih odpadkov, kateremu inšpektorat tudi odstopi prijavo v reševanje.

# 3 NADZOR NAD PRIKLJUČEVANJEM OBJEKTOV NA JAVNO KANALIZACIJSKO OMREŽJE

V letu 2014 je inšpektorat nadaljeval s postopki priključitve objektov na javno kanalizacijo. Postopki so dolgotrajni, kompleksni, prihaja do izvršb, izrekanja denarnih kazni v postopkih izvršb, posledično pa sovpadejo tisti, ki ne spoštujejo inšpekcijske odločbe v postopek o prekršku, za katerega je predvidena globa 500 eurov. Kljub posameznim uporom zavezanci naposled le izvedejo priključitev objekta na javno kanalizacijo, vendar žal z veliko večjim finančnim bremenom, saj so bili roki, pred izrekom kakršnih koli mandatnih kazni razumni. 6 mesecev je bil rok po inšpekcijski odločbi in 4 mesece po sklepu o dovolitvi izvršbe, tako da inšpektorat na tem področju ne ravna represivno, kot je bilo to ocenjeno s strani tistih, ki so jim bile tovrstne sankcije izrečene. Inšpektorat je organ, ki izvršuje nadzor nad predpisi občin ustanoviteljic in po najboljših močeh strmi, k izpolnitvi le svoje namembnosti, zaradi katere je tudi bil ustanovljen.

Omeniti je potrebno, da vsi tisti, ki še niso pravilno priključeni na javno kanalizacijsko omrežje, tudi občinam niso plačali ustrezne komunalne prispevke, tako da inšpektorat na tem področju vidi potencialni vir dohodka za občine ustanoviteljice. Na tem področju pa se je tudi zaznalo nepravilno ravnanje z odpadnimi vodami (direkten izpust v okolje iz objekta, izpust v okolje iz greznice).

## 6. 4 OSTALE NALOGE

Poleg redarskega in inšpekcijskega nadzora smo izvajali še:

* sodelovanje v komisijah in delovnih skupinah s področja cest in prometa, kjer je izdajala soglasja za označitev sprejemljivih avtobusnih postajališč na vozišču,
* sodelovanje v komisiji s področja javne kanalizacije,
* sodelovanje v komisiji s področja romske tematike,
* priprava odgovorov in pojasnila s področja veljavne zakonodaje in problematike s področja našega dela,
* sodelovanje s policijo, komunalo, državnimi inšpekcijskimi službami in drugimi organi,
* sodelovanje v Regijski koordinaciji inšpekcij in redarstev samoupravnih lokalnih skupnosti za dolenjsko regijo,
* sodelovanje v Svetu za preventivo in vzgojo v cestnem prometu v Občini Šmarješke Toplice,
* sodelovanje v Društvu mestnih, občinskih in medobčinskih inšpektorjev in nadzornikov Slovenije,
* odgovarjali smo na vprašanja občanov,
* pripravljali članke za občinske časopise,
* sodelovanje z občinskimi upravami, …

# ZAKLJUČEK

Na podlagi analize stanja ugotavljamo, da smo načrtovano delo, katero je bilo opredeljeno v Programu dela MIR za leto 2014, št. 061-0006/2014-13 z dne 25. 2. 2014 uspešno realizirali. Še vedno se bodo dela opravljala v skladu s pojavom posamezne problematike.

Kot je razvidno iz predstavljenega, si zaposleni v organu prizadevamo, da izvajamo sistematičen nadzor na čim več področjih, ki so v naši pristojnosti nadzora. Na podlagi analize stanja ugotavljamo, da smo načrtovano število inšpekcijskih pregledov za leto 2014 dosegli z načrtovanim planom.

Število inšpekcijskih postopkov in obseg področij nadzora se iz leta v leto povečuje. Prvenstveni cilj na področju delovanja inšpektorata pa ostaja, da se vsaj večina obravnavanih zadev, v okviru katerih postopki že potekajo, uspešno zaključi in se izdajo ustrezne odločbe. Kljub velikemu obsegu dela, pa si bomo na področju delovanja inšpektorata prizadevali, da bodo ukrepi, tako kot so bili do sedaj učinkoviti, kar se bo neposredno odražalo v okolju (npr., št. sanacij posegov v/na/ob ceste…) in posredno tudi v proračunih občin (npr. plačilo občinske takse, plačilo upravne takse zaradi pridobitve dovoljenj…).

V bodoče se bo usmerilo napore k vzpostavitvi delovanja redarske službe, da se bo konkretnejše izvajalo pooblastila po ZPrCP, ZCes-1 in ZJRM-1 in bomo tako z rednim nadzorom prometnih ureditev, katere bo izvajal redar prispevali k boljši prometni ureditvi in s tem posledično k večji prometni varnosti in bomo tako naše delovanje usmerili v aktivnosti, da bomo dosegali oziroma uresničevali cilje iz OPV-jev posameznih občin ustanoviteljic.

Gre pa opozoriti, da poleg kadrovske preobremenjenosti (administracije, veliko območje nadzora, veliko število prijav, s strani občanov in s strani občinskih uprav, …), pa delo še dodatno bremenijo novo sprejeti zakoni (ali spremenjeni obstoječi), ali na podlagi zakona sprejeti predpisi in uredbe, ki dajejo vedno večje pristojnosti neposredno občinskim inšpektorjem in redarjem.

Usmeritve, cilji in predlogi za leto 2015 so podani v Programu dela MIR za leto 2015. Ocenjujemo, da je naše delo na pravi poti, kar potrjujejo doseženi rezultati na terenu, kar se odraža tudi na pohvalah in zadovoljstvu občanov, vsaj tistih, ki želijo, da se nepravilnosti odpravijo. Na koncu pa le velja poudariti, da se določene nepravilnosti ne da opraviti le z inšpekcijskim nadzorom (gre za tiste nepravilnosti, ki se ne tičejo konkretno našega dela) in čez noč, ampak je potrebno veliko časa in sodelovanja z drugimi organi za razrešitev problemov.

Tudi v bodoče se bomo trudili, da bo inšpekcijski in redarski nadzor učinkovit. V enaki meri kot do sedaj bomo delovali z namenom zagotovitve spoštovanja pravnih predpisov in s tem zadovoljstva uporabnikov, zaposlenih in širše družbene skupnosti. Tudi v prihodnje bomo veliko pozornosti namenili osveščanju ljudi, komunikaciji z njimi in preventivnemu delovanju med njimi. Cilj inšpekcijskega in redarskega nadzora bo usmerjen predvsem k preprečevanju kršitev in k preprečevanju situacij, pri katerih lahko pride do pomanjkljivosti ali nepravilnosti, ki bi lahko imele škodljive posledice za ljudi, premoženje, skupnost, ali pa tudi samo povzročile nejevoljo občanov.

Poročilo pripravila:

 Judita Hvala

 inšpektorica III

Priloge:

* Kratko poročilo o delu Skupne občinske uprave na območju občine Šentjernej za leto 2014
* Kratko poročilo o delu Skupne občinske uprave na območju občine Škocjan za leto 2014
* Kratko poročilo o delu Skupne občinske uprave na območju občine Šmarješke Toplice za leto 2014
* Kratko poročilo o delu Skupne občinske uprave na območju občine Kostanjevica na Krki za leto 2014

Poslati:

* Občina Šentjernej, Prvomajska cesta 3a, 8310 Šentjernej – po e-pošti na e-naslova radko.luzar@sentjernej.si, tina.gazvoda@sentjernej.si in priporočeno,
* Občina Škocjan, Škocjan 67, 8275 Škocjan – po e-pošti na e-naslova joze.kapler@obcina-skocjan.si, martina.hocevar@obcina-skocjan.si in priporočeno,
* Občina Šmarješke Toplice, Šmarjeta 66, 8220 Šmarješke Toplice – po e-pošti na e-naslova bernardka.krnc@smarjeske-toplice.si, tomaz.ramovs@smarjeske-toplice.si in priporočeno ter
* Občina Kostanjevica na Krki, Ljubljanska cesta 7, 8311 Kostanjevica na Krki – po e-pošti na e-naslova ladko.petretic@kostanjevica.si, judita.lajkovic@kostanjevica.si in priporočeno